भारतीय राष्ट्रीय पुरुष हॉकी टीम
भारत ने ओलिंपिक में कुल 12 पदक जीते हैं जिनमे ८ स्वर्ण, एक रजत और तीन कांस्य पदक शामिल हैं। वर्ष 1928 के एम्सटर्मड ओलंपिक में पहला स्वर्ण पदक प्राप्त किया और ओलिंपिक खेलों में वर्ष 1928 से वर्ष 1956 तक लगातार छह स्वर्ण पदक जीतकर इतिहास रच दिया था। अन्य दो स्वर्ण वर्ष 1964 में टोक्यो और वर्ष 1980 में मॉस्को ओलंपिक में मिले।एशियाई खेलों में भारतीय टीम ने तीन बार स्वर्ण पदक जीता है। पहला स्वर्ण पदक 1966 के बैंकाक (थाईलैंड) एशियाड में भारत ने पाकिस्तान को 1-0 से हरा कर जीता था। दूसरा स्वर्ण पदक 1998 में बैंकाक में हुए एशियाई खेलों में धनराज पिल्ले की अगुवाई में स्वर्ण जीता था। तीसरा स्वर्ण पदक एशियाई खेल 2014 में पाकिस्तान को पेनल्टी शूट आउट में हराकर जीता। इसके साथ ही टीम ने रियो ओलंपिक 2016 के लिये क्वालीफाई कर लिया।
रघबीर सिंह भोला
रघबीर सिंह भोला (21 अगस्त 1927 - 21 जनवरी 2019) एक भारतीय वायु सेना अधिकारी और अंतरराष्ट्रीय हॉकी खिलाड़ी थे, जिन्होंने 1956 में मेलबर्न और 1960 के रोम ओलंपिक में भारत का प्रतिनिधित्व किया था और देश के लिए क्रमशः स्वर्ण और रजत पदक जीता था। खेलों से सन्यास के बाद वह अंतरराष्ट्रीय हॉकी महासंघ की चयन समिति के सदस्य रहे। वह अंतरराष्ट्रीय हॉकी महासंघ के अंतर्राष्ट्रीय अंपायर, भारतीय हॉकी टीम के मैनेजर, टीवी कमेंटेटर और ओलंपिक खेलों में सरकारी पर्यवेक्षक भी रहे। भारत सरकार ने उन्हें 2000 में अर्जुन पुरस्कार से सम्मानित किया। 21 जनवरी 2019 को उनका 92 वर्ष की उम्र में निधन हो गया।